 NA CHARLES WASONGA MUUNGANO wa Kenya Kwanza umeishutumu Azimio kwa kuvunja makubaliano ya awali kuhusu mazungumzo ya maridhiano baina yao kwamba jina mpatanishi Olusegun Obasanjo lisitajwe katika taarifa zozote kwa umma. Kiongozi wa Wengi katika Bunge la Kitaifa Kimani Ichung’wah mnamo Jumatano alisema kuwa muungano huo unaoongozwa na Raila Odinga, ulimkosea heshima Rais huyo wa zamani wa Nigeria kwa kutaja jina lake katika taarifa iliyotumwa kwa vyombo vya habari na kiongozi wa wachache Opiyo Wandayi wiki jana. “Kwa kuheshimu ombi la Rais wa zamani wa Nigeria Olusegun Obasanjo kwamba asitajwe katika taarifa kwa umma, tunasikitishwa na utovu wa ungwana na staha ambao Azimio walidhihirisha kwa kukosa kuheshimu takwa hili,”  Bw Ichung’wah akasema kwenye taarifa kwa vyombo vya habari. Mbunge huyo wa Kikuyu alisema hayo alipotaja majina ya kamati ya watu watano kutoka mrengo wa Kenya Kwanza watakaoshiriki katika mazungumzo hayo chini ya uongozi wa Bw Obasanjo. Kikosi hicho cha Kenya Kwanza kitaongozwa na yeye Bw Ichung’wah huku wengine wakiwa kiongozi wa wengi katika Seneti Aaron Cheruiyot (UDA), Gavana wa Embu Cecily Mbarire (mwenyekiti wa UDA), Hassan Omar (Mbunge EALA, UDA) na Mbunge Mwakilishi wa Kike wa Bungoma Catherine Wambilianga (mwenyekiti wa Ford Kenya). You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  